KarttaGjerdrumin maanvyöry 2020
**Norjassa Gjerdrumin kuntakeskuksessa Askissa tapahtui maanvyöry** aamuyöllä 30. joulukuuta 2020 noin kello 4 aamuyöllä. Onnettomuudessa kuoli kymmenen ihmistä ja loukkaantui saman verran. Vyörymän vaurioittama alue on laaja, noin 300 metriä pitkä ja 700 metriä leveä. Norjan viranomaisten mukaan maanvyöry on yksi maan modernin historian suurimmista.

Norjan vesivaranto- ja energiavirasto NVE on kutsunut maanvyöryä juoksusavivyöryksi (norj. *kvikkleireskred*). Vyöryn syynä uskotaan olleen juoksusavi, joka on kerrostunut alueen maastoon. Ajan myötä savea koossa pitänyt suola on huuhtoutunut pois ja savesta on tullut juoksevaa, mikä on johtanut maanvyöryyn.

Uhrit ja tuhot
--------------

Maanvyörymässä kuoli kymmenen ihmistä, joista yksi oli lisäksi raskaana. Suurin osa uhreista löydettiin muutaman päivän kuluessa onnettomuudesta talojen raunioista, mutta kolme uhria oli edelleen kateissa kaksi viikkoa tapahtuneen jälkeen. Kaksi heistä löydettiin savesta, kahden metrin syvyydestä 9. helmikuuta 2021. Viimeinen kadoksissa ollut uhri löydettiin 22. maaliskuuta alimmista vyörymäkerroksista läheltä maantie 120:tä.

Onnettomuudessa loukkaantui kymmenen ihmistä, joista yksi vakavasti. Alueelta evakuoitiin yli tuhat ihmistä. Osa ihmisistä pelastettiin helikoptereilla taloista, jotka olivat vyöryneet jopa 400 metrin matkan tonteiltaan. Lisäksi vaara-alueelta evakuoitiin lehmiä, sikoja, koiria, kissoja ja muita eläimiä.

Romahtaneiden talojen raunioista onnistuttiin pelastamaan koiria, ja aluksi viranomaiset uskoivat myös ihmisten löytämisen elossa olevan mahdollista, jos raunioihin on jäänyt ilmataskuja, joissa kadonneet ovat voineet pysytellä elossa. Tiistaina 5. tammikuuta alueella tapahtui uusi pienehkö maanvyöry. Myöhemmin samana päivänä poliisi tiedotti, että toivo edelleen kateissa olevien kolmen ihmisen löytymisestä elossa on hiipunut. Tuohon mennessä kymmenestä kadonneesta seitsemän oli löydetty kuolleena. Yksi pieni koira löytyi 4. tammikuuta 2021 vahingoittumattomana romahtaneen talon rakenteisiin jääneestä ilmataskusta, kuusi päivää onnettomuuden jälkeen.

Maanvyörymä tuhosi kymmenkunta rakennusta, joissa oli yhteensä 31 asuntoa. Lisäksi tuhoutui rakennuksia, joissa oli yhteensä 30 autotallia.

Taustaa
-------

Gjerdrumin kunta sijaitsee Vikenin läänissä noin 30 kilometriä Oslosta pohjoiseen, ja Gjerdrumin keskustaajama Ask sijaitsee vyörymäalueen reunalla. Gjerdrum on aluetta, joka merkittiin epävakaan savimaan vuoksi korkean maanvyörymäriskin alueeksi vuonna 2005.

Alueen maaperä on juoksusavea (tai *nopeaa savea*), joka on kerrostunut maahan jääkauden jälkeen merenpohjassa suolaisissa olosuhteissa. Suola on pitänyt savea koossa, mutta kun maa on kohonnut, savea on noussut merenpinnan yläpuolelle ja suolan huuhtoutumisen myötä savesta on tullut häiriintymisherkkää. Tällaisessa tilanteessa vettyneen maaperän savet saattavat lähteä vyörymäisesti liikkeelle.

Norjan vesivaranto- ja energiavirasto NVE:n mukaan yli 110 000 ihmistä asuu Norjassa alueilla, jotka on rakennettu juoksusavelle.

Reaktioita ja seurauksia
------------------------

Norjan pääministeri Erna Solberg ja oikeusministeri Monica Mæland vierailivat alueella onnettomuuspäivänä. Uudenvuodenpuheessaan kuningas Harald kuvaili tapahtunutta tragediaksi, joka jättää syvän jäljen. Kuningas Harald, kuningatar Sonja ja kruununprinssi Haakon vierailivat alueella sunnuntaina 3. tammikuuta ja tapasivat sekä kotinsa menettäneitä uhreja että pelastajia työssään.

Suomen tasavallan presidentti Sauli Niinistö esitti surunvalittelunsa Norjan kuninkaalle Haraldille, Norjan kansalle ja kaikille niille, joita traaginen maanvyörymä on koskettanut. Myös pääministeri Sanna Marin esitti surunvalittelunsa. Sisäministeri Maria Ohisalo sanoi Suomen olevan valmis auttamaan Norjaa pelastustyössä, jos Norja sitä pyytää. Ruotsin kuningaspari Kaarle Kustaa ja kuningatar Silvia välittivät myös osanottonsa. Ruotsi lähetti paikalle pelastustyöntekijöitä, ja Suomen lisäksi Tanska tarjosi apuaan.

10. tammikuuta Gjerdrumin kirkossa pidettiin muistojumalanpalvelus. Koronaviruspandemian vuoksi tilaisuutta saattoi seurata vain televisiosta ja radiosta. Paikalla olivat kuitenkin Norjan pääministeri sekä suurkäräjien puhemies.

Vyörymäalueen lähellä kesken ollut rakennushanke on pysäytetty toistaiseksi turvallisuussyihin vedoten. Indre Fosenin kunnassa on keskeytetty suuri tietyö.

Lähteet
-------

1. ↑  Vissgren, Julie ym.: 10 er ikke gjort rede for – flere nye bygg har rast *NRK*.  31.12.2020. Viitattu 2.1.2021. (norjaksi)
2. ↑  Norjan vyöryalueelta löytyi viides kuolonuhri, viisi edelleen kateissa *Suomenmaa*.  3.1.2021. Viitattu 3.1.2021.
3. 1 2  Tämä tiedetään Norjan maanvyörymästä, ainakin 10 ihmistä yhä kateissa – Sisäministeri Ohisalo: Suomi valmis auttamaan, jos Norja pyytää apua *Aamulehti*.  31.12.2020. Viitattu 31.12.2020.
4. 1 2  Vanhala, Akseli: Tämä Norjan maanvyörymästä tiedetään nyt – kymmenen ihmistä kateissa, joukossa lapsia *Ilta-Sanomat*.  31.12.2020. Viitattu 15.1.2021.
5. 1 2  Laine, Linda: Norjan maanvyöryn kaltainen tilanne Suomessa hyvin epätodennäköinen – tällaista on katastrofin syyksi arveltu juoksusavi *Iltalehti*.  31.12.2020. Viitattu 2.1.2021.
6. ↑  Nuutinen, Anna: Norjan maanvyöryn jäljiltä löytyi kolmas kuollut – poliisi julkaisi kadonneiden nimet, tämä heistä tiedetään *Ilta-Sanomat*.  2.1.2021. Viitattu 6.1.2021.
7. ↑  Hauge, Johanna; Sandøy, Christopher Isachsen: Nye omkomne etter skredet i Gjerdrum... *NRK*.  9.2.2021. Viitattu 13.2.2021. (norjaksi)
8. ↑  Malm, Mari; Sundby, Jens Christian: Gjerdrum-ordføreren er glad for nye søk *NRK*.  13.1.2021. Viitattu 15.1.2021. (norjaksi)
9. ↑  Johanna Hauge: Har funnet to døde personer etter skredet i Gjerdrum *NRK*.  9.2.2021. Viitattu 13.3.2021. (norjaksi)
10. ↑  En tiende person funnet død i skredgropen i Gjerdrum: - Et trist kapittel kan lukkes *www.vg.no*. Viitattu 28.3.2021. (norjaksi)
11. ↑  Ihatsu, Katja; Valkama, Vanessa: Norjan maanvyöryalueelta löytyi ensimmäinen kuollut – pelastustöissä edessä kolmas yö *Turun Sanomat*.  1.1.2021. Viitattu 2.1.2021.
12. 1 2  Strømme, Simen Hunding ym.: Tror flere hus vil rase de neste dagene *NRK*.  31.12.2020. Viitattu 6.1.2021. (norjaksi)
13. ↑  Gjerdrum: Justerer ned antall personer som ikke er gjort rede for *Nettavisen*.  30.12.2020. Viitattu 6.1.2021. (norjaksi)
14. ↑  Vissgren, Julie ym.: Åpnet gården sin for evakuerte kyr: – Det minste vi kan gjøre *NRK*.  7.1.2021. Viitattu 15.1.2021. (norjaksi)
15. ↑  Lehtonen, Joonas: Norjan maanvyöryalueen raunioista löytyi elävä koira – "Antaa motivaatiota" *Iltalehti*.  5.1.2021. Viitattu 6.1.2021.
16. ↑  Polisen ger upp hoppet om att hitta överlevande i Gjerdrum *Svenska Yle*. Viitattu 6.1.2021. (ruotsiksi)
17. ↑  Oppdateringer fra politiet *Politiet*.  Arkistoitu 11.1.2021. Viitattu 8.1.2021. (norjaksi)
18. ↑  Den rørende meldingen fra brannvesenet - og bildene av hunden som overlevde 6 dager i skredet *Sosialnytt.com*.  12.1.2021. Viitattu 28.3.2021. (norjaksi)
19. ↑  TV 2 AS: Odd Steinar (48) bråvåkner hver natt av det samme marerittet: - Jeg får ikke fred *TV 2*. Viitattu 28.3.2021. (norjaksi)
20. ↑  Over 110.000 bor på kvikkleire i Norge *NRK*.  2.1.2020. Viitattu 2.1.2021. (norjaksi)
21. ↑  Halminen, Laura: Helikopteri ja lennokit etsivät eloon­jääneitä läpi yön Norjan maan­vyörymän jäljiltä – "En tiedä, milloin pääsemme takaisin" *Helsingin Sanomat*.  30.12.2020. Viitattu 2.1.2021.
22. ↑  Kolme löydetty kuolleena Norjan maanvyörymästä, kuningaspari vierailee alueella sunnuntaina *Helsingin Sanomat*.  2.1.2021. Viitattu 2.1.2021.
23. ↑  Preget kongepar om skredkatastrofen: - Det er helt forferdelig *Nettavisen Nyheter*.  3.1.2021. Viitattu 3.1.2021. (norjaksi)
24. 1 2  Halminen, Laura ym.: Norjan maanvyöryssä edelleen kateissa kymmenkunta ihmistä ja toivo eloonjääneiden löytymisestä hiipuu – "Jos he ovat poissa, toivon, että se on käynyt nopeasti" *Aamulehti*.  31.12.2020. Viitattu 31.12.2020.
25. ↑  Telegram till Konungen av Norge *Kuningashuset*.  1.1.2021. Viitattu 2.1.2021. (ruotsiksi)
26. ↑  Sørgegudstjeneste i Gjerdrum kirke *Gjerdrum kommune*.  8.1.2021.  Arkistoitu 27.1.2021. Viitattu 17.1.2021. (norjaksi)
27. ↑  Thommessen, Julia Kirsebom: Gjerdrum gir stoppordre til boligprosjekt nær rasområdet *NRK*.  13.1.2021. Viitattu 15.1.2021. (norjaksi)
28. ↑  Stranden, Ingrid Lindgaard: Stopper veiutbygging til 330 millioner i Trøndelag etter kvikkleireraset i Gjerdrum *NRK*.  15.1.2021. Viitattu 15.1.2021. (norjaksi)

Aiheesta muualla
----------------

* Kuvia tai muita tiedostoja aiheesta **Gjerdrumin maanvyöry 2020** Wikimedia Commonsissa